Amnesty International Suomen osasto

Lausunto

21.09.2021 AI FI 39/2021

Asia: VN/898/2021-PLM-3

**Puolustusministeriön lausuntopyyntö; Asevelvollisuuslain 118 §:n ja siviilipalveluslain 79 §:n muuttaminen**

Asevelvollisuuslain 118 §

**Huomiot koskien asevelvollisuuslain 118 §:ää**

Asevelvollisuuslain 118 § käsittelee asevelvollisuudesta kieltäytymistä. Puolustusministeriö esittää pykälän muuttamista siten, että mikäli henkilön kohdalla on tehty asevelvollisuudesta kieltäytymisen osalta päätös syyttämättä jättämisestä tai syytteen peruuttamisesta sen johdosta, että henkilö on jo kertaalleen tuomittu lainvoimaisesti asevelvollisuudesta kieltäytymisestä, syyte on tuomioistuimessa lainvoimaisesti hylätty tai asevelvollisuudesta kieltäytymisestä tuomittu on suorittanut kokonaan vankeusrangaistuksen taikka vankeusrangaistus on rauennut, häntä ei enää määrättäisi suorittamaan asevelvollisuuttaan rauhan aikana.

Amnesty kannattaa muutosesitystä seuraavassa kohdassa mainituilla perusteilla.

Siviilipalveluslain 79 §

**Huomiot koskien siviilipalveluslain 79 §:ää**

Siviilipalveluslain 79 §:ssä säädetään uudesta palvelusmääräyksestä. Puolustusministeriö esittää pykälän 2 momenttia muutettavaksi siten, että jos siviilipalvelusvelvollinen on kieltäytynyt siviilipalveluksesta ja hänestä on tehty rikosilmoitus 74 §:ssä tarkoitetusta siviilipalveluksesta kieltäytymisestä, siviilipalvelusvelvollista ei enää määrättäisi suorittamaan siviilipalvelusvelvollisuuttaan rauhan aikana, jos rikosilmoitus on johtanut syyttämättäjättämispäätökseen tai syytteen peruuttamiseen sen johdosta, että henkilö on jo kertaalleen tuomittu lainvoimaisesti siviilipalveluksesta kieltäytymisestä tai jos rikosilmoitus on johtanut syytteen hylkäämiseen lainvoimaisella tuomiolla.

Ehdotettujen muutosten tavoitteena on, ettei jo kertaalleen palveluksesta kieltäytymisestä tuomittuja määrättäisi enää uudelleen palvelukseen. Tämä poistaisi kierteen, jossa siviilipalveluksesta kieltäytyneelle voidaan antaa uusi palvelukseenastumismääräys yhä uudelleen aina siihen saakka, että henkilö on täyttänyt 30 vuotta. Samalla poistuisi Suomen kansainvälisiin ihmisoikeusvelvoitteisiin sisältyvän kaksoisrangaistavuuden kiellon (ne bis in idem) vastainen tilanne.

Amnesty kannattaa muutosesitystä ja pitää sitä Suomen ihmisoikeusvelvoitteiden näkökulmasta tärkeänä ja kiireellisenä.

Muut mahdolliset kommentit

**Muut mahdolliset huomiot**

Amnesty pitää tärkeänä, että lakiesitysten ihmisoikeusvaikutukset arvioidaan ennalta. Vaikka käsillä oleva esitys edistäisi ihmisoikeuksien toteutumista, se ei sisällä viittauksia Suomen kansainvälisiin velvoitteisiin. Esityksiin tulisikin lisätä asianmukaiset viittaukset muun muassa Euroopan ihmisoikeussopimukseen ja YK:n kansalaisoikeuksia ja poliittisia oikeuksia koskevaan sopimukseen. Lisäksi olisi syytä huomioida myös YK:n ihmisoikeuskomitean Suomelle viimeksi maaliskuussa 2021 antamat aseistakieltäytyjien asemaa koskevat suositukset.

Laajapuro Niina

Amnesty International Suomen osasto